User:V.M.VADIVELU/sandbox

வி.என்.அருணாச்சலம்

கோயம்புத்தூர் மாவட்டத்தில் கொயம்புத்தூர் நகரின் தெங்கிழக்கில் அமைந்த ஒரு சிற்றூர் வெள்ளலூர். அந்த ஊரின் பெயரைச் சொன்னதும் நம் நினைவுக்கு வரும் ஒரு சில பெயர்களில் நம் அனைவராலும் அன்போடு வி.என்.ஏ. என அழைக்கப்பட்ட வெள்ளாளபாளையம் நடராஜத் தேவர் அருணாசலம் (V. N.அருணாசலம் ) அவர்களின் பெயரும் ஒன்று.

வெள்ளலூரின் அடையாளங்களில்( icons) ஒருவராக, போற்றத்தக்கோரில் (legends) ஒருவராகத் திகழ்பவர் அவர். வெள்ளலூரில் 1922-ஆம் ஆண்டு அக்டோபர் மாதம் 22-ஆம் நாளில் திரு.நடராஜத் தேவர் திருமதி மரகதம்மால் ஆகியோர்க்கு முதல் மகனாகப் பிறந்தவர் வி.என்.ஏ. 22-10-2021- வெள்ளிக் கிழமை அன்னாரது நூறாவது பிறந்த நாள்.

இந்தாம் வகுப்பு வரை பள்ளிப் படிப்பு பெற்ற அவர் தன் பதிமூன்று வயதில் விவசாயத் தொழிலாளியாக இருந்து, பின் நாளில் பஞ்சாலைத் தொழிலாளி ஆனவர்.

" தங்கம் செய்யாததை சங்கம் செய்யும்" என்பதில் பெரு நம்பிக்கை கொண்ட தொழிற்சங்கத் தலைவர் என். ஜி .ஆர். அவர்களைத் தனது குருவாக ஏற்றுக் கொண்ட தொழிற்சங்கவாதி.

இந்திய விடுதலைக்காக நடைபெற்ற 1942 ஆகஸ்ட் புரட்சியின் போது வெள்ளலூர் போன்ற சிற்றூர்களிலும் கொழுந்துவிட்டு எரிந்து கொண்டிருந்த விடுதலை வேள்வியில் தன்னை இணைத்துக்கொண்ட அவர், சிங்காநல்லூர் குளத்தின் நடுவே அமைந்துள்ள இரயில் பாதையில் ஊட்டி அருவங்காட்டிலிருந்து வந்த சரக்கு ரயிலை  கவிழ்த்த விடுதலைப் போர் வீரர்களில் முன்னணி வீரர்.அதற்கு தண்டனையாக இவர் அலிப்புரம்  சிறையில் இருந்த கால கட்டத்தில் இவரது மனைவி இயற்கை எய்த, மன்னிப்புக் கடிதம் எழுதித் தந்தால் அவருக்கு இறுதி மரியாதைகள்  செய்ய அவர் கோவைக்கு செல்லலாம் என்ற நிலை இருந்தும், அதை மறுத்து,  தன் தம்பி வி.என்.சண்முக சுந்தரத்தை   தன் அண்ணிக்கு இறுதி மரியாதைகள் செய்யச் சொல்லித் தன் சிறை வாழ்க்கையைத் தொடர்ந்தவர்.அலிப்புரம் சிறையில் இவர் இருந்த அறையில் தங்கியிருந்த இன்னொரு சிறைக் கைதி தமிழகத்தின் முன்னாள் பொதுப்பணித்துறை அமைச்சர் காலஞ்சென்ற திரு.கக்கன் அவர்கள்.

இன்றைக்கு வெள்ளலூரில் நாம் காணும் சமூக நல்லிணக்கம் மற்றும்  செயல்பாடுகள்  அறுபது, எழுபது ஆண்டுகளுக்கு முன் இருக்கவில்லை.பெரிய நகரங்களில் கூட தாழ்த்தப்பட்டோருக்கு ஆலய நுழைவு அவ்வளவு எளிதாக இல்லாத அன்றைய சூழ்நிலையில்,சிற்றூரான வெள்ளலூரில் 1948- இல் தாழ்த்தப்பட்டோரின் ஆலய நுழைவு அணியின் தலைமை ஏற்று வழி நடத்தி தாழ்த்தப்பட்டோரும் ஆலயங்களின் உள்ளே சென்று கடவுளை வழிபடக் காரணமாக இருந்தவர்.

அதே ஆண்டில் தமிழகம் எங்கும் கள்ளுக் கடைகளை எதிர்த்து நடைபெற்ற போராட்டங்களின்   தொடர்ச்சியாக மாபெரும் போராட்டம் ஒன்று இவரது தலைமையில் கோவை பாப்பநாயக்கன் பாளையத்தில் நடை பெற்றது.விளைவு :1948 ஆம் ஆண்டு காந்தி பிறந்தநாளான அக்டோபர் 2 ஆம் நாள் மது விலக்குச் சட்டத்தை அமுல் படுத்தியது தமிழக அரசு. 1956-ஆம் ஆண்டு முதல் முறையாகவும் 1986-ஆம் ஆண்டில் இரண்டாம் முறையாகவும் வெள்ளலூர் பேரூராட்சியின் தலைவராகத் தேர்ந்தெடுக்கப்பட்ட அவர் பல தலைமுறைகள் நன்றியோடு எண்ணிப் பார்க்கும் அளவுக்கு பயன் தரும் நல்ல பல திட்டங்களை செயல்படுத்தி உள்ளார் என்பது இன்றைய தலைமுறையினருக்குத் தெரியாத ஒரு செய்தியாக இருக்கலாம்.

முதல் முறை இவர் ஊராட்சித் தலைவராக இருந்தபோது வெள்ளலூர் மின்சார வசதி பெறத் தேவையான அனைத்து முயற்சிகளையும் எடுத்தவர்.

தாழ்த்தப்பட்டோரும் குடிநீர் இறைத்து எடுத்துக்கொள்ள ஊரின் கிழக்கில் ஒரு கிணறு,மேற்கில் ஒரு கிணறு என இரண்டு கிணறுகளை தனியாரிடமிருந்து ஊராட்சிக்குப் பெற்று அக்கிணறுகளில் மோட்டார் பம்ப் செட் அமைத்துத் தந்தவர்.

குறுகிய சந்துகளாக இருந்த வீதிகளை ஒட்டியிருந்த தனியாரின் இடங்களை கேட்டுப் பெற்று அவற்றை போக்குவரத்துக்கு உரியனவாக அகலமான வீதிகளாக மாற்றியதோடு அவற்றிற்கு தேசிய, தமிழக தலைவர்களின் பெயர்  சூட்டி மகிழ்ந்தவர்.பேருந்துகளே வராத தனித்தீவாக இருந்த வெள்ளலூருக்கு கோவையில் இருந்து பேருந்துகள் வந்து செல்லும் வகையில்   வெள்ளலூர் மக்களுக்கு போக்குவரத்து வசதி செய்து தந்தவர்.

இரண்டாம் முறை இவர் ஊராட்சி தலைவராக இருந்த போது உயர்நிலைப் பள்ளியாக இருந்த வெள்ளலூர் பள்ளியை  மேல்நிலைப்பள்ளியாக தரம் உயர்த்த எல்லா முயற்சிகளையும் மேற்கொண்டு அதில் வெற்றியும் கண்டவர்.1997 -ஆம் ஆண்டு மார்ச்சு மாதம் 24-ஆம் நாள் அவர் இயற்கை எய்தினார்.